
Može li se bračni par kupati zajedno, i da li je dopušteno da gledaju jedno drugom u stidno mjesto?


* 
* 
* 
* 
* 
* 
* 

 
Može li se bračni par kupati zajedno?

Nema smetnje u tome da se supružnici kupaju zajedno. Aiša, radijallahu anha, pripovijedala je: “Kupala sam se s Poslanikom, ﷺ, i to iz jedne posude.” (Buharija i Muslim.) Komentirajući ***[hadis](https://pitajucene.com/search/Hadis/questions/ "Pretraži pitanja o hadisima")***, imam Nevevi zapisao je: “Kupanje supružnika iz jedne posude dopušteno je, po konsenzusu islamskih učenjaka.” (Vidjeti: *El-Minhadž*, 4/3.)


Također je dopušteno supružnicima gledanje u stidno mjesto jedno drugog, jer ne postoji validan argument koji to zabranjuje. Ako je spolni akt dopušten, kako gledanje može biti zabranjeno?! Ima nekoliko predanja iz kojih se zaključuje da je to zabranjeno, ali svako to predanje ima određenu mahanu u lancu prenosilaca. U jednom predanju stoji da je Aiša, radijallahu anha, kazala: “Nikada nisam vidjela Poslanikovo, ﷺ, stidno mjesto”, a ono je apokrifno. (Taberani, u djelu *Es-Sagir,* i Hatib Bagdadi, u djelu *Tarihu Bagdade*, 4/447.)


Pored toga što se ova izjava otvoreno suprotstavlja autentičnim predanjima, u njenom lancu prenosilaca postoji prenosilac po imenu Bereka b. Muhammed Hubuli, a on je lagao na Vjerovjesnika, ﷺ. (Vidjeti: *El-Kamil*, 2/48, i *Lisanul-mizan*, 2/8.) Također, hadis: *“Kada priđe svojoj ženi, neka se čovjek pokrije, i neka to ne čine nagi kao deve.*” (Ibn Madže, 1/618, ima slab lanac prenosilaca, tvrde imam Nesai, Iraki i Busiri, u djelu *Ez-Zevaid*, 2/109.) U drugom, apokrifnom hadisu stoji: *“Kada čovjek spolno opći sa svojom suprugom ili robinjom, neka ne gleda u njen spolni organ jer to izaziva sljepilo!*” (Bejheki, 7/94, i Ibnul-Dževzi, u djelu *El-Mevduat*, 3/323/1115. Po Ibnul-Dževziju, Ebu Hatimu, Ibn Hibbanu, šejhu Albaniju i nekim drugim muhaddisima, ovo je predanje apokrifno. Vidjeti: *Ilelu Ibn Ebi Hatim*, 3/386, i *Es-Silsiletud-daifa*, 1/351/195.)


Navedeni slabi hadisi također se suprotstavljaju vjerodostojnom hadisu u kojem ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, kaže: *“Čuvaj svoje stidno mjesto osim od svoje supruge i robinje.*” (Ibn Madže, Ebu Davud i Tirmizi, sa ispravnim lancem prenosilaca.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


